Рођен је 13. априла 1918. године у селу Гомирју, код Врбовског. Потомак је барона Лазара Мамуле, гувернера Далмације и венчаног кума владике Данила Петровића. Богдан је потицао из земљорадничке породице. Након завршене основне школе остао је на селу и помагао родитељима у обављању разних пољопривредних послова. Поред тога радио је и као сезонски радник на шумским радилиштима и у пиланама. Године 1939. отишао је на одслужење војног рока у Југословенску војску. Напад Сила осовине на Југославију, априла 1941. затекао га је у Сушаку (део града Ријеке који се налазио у саставу Југославије), где је био у планинском пуку. Након брзог слома Југословенске војске, вратио се у родно место.